**Egyptin jalkapallomellakka** oli 1. helmikuuta 2012 tapahtunut mellakka, joka syttyi Port Saidissa Egyptin valioliigan Al-Masry Clubin ja Al-Ahlin välisen ottelun jälkeen. Mellakoissa kuoli ainakin 74 ihmistä ja useita satoja haavoittui.

Tapahtumat
----------

Väkivaltaisuudet alkoivat vain muutamia sekunteja Al-Masryn ja Al-Ahlin välisen ottelun päätyttyä. Kotijoukkue Al-Masry oli voittanut ottelun yllättäen 3–1. Silminnäkijöiden mukaan ilmapiiri katsomossa oli ottelun aikana ollut kiihkeä, kun vierasjoukkueen kannattajat olivat nostaneet kotijoukkueen kannattajia halveksineen bannerin. Al-Ahlin ultrat ovat tunnettuja väkivaltaisuudestaan.

Al-Masryn kannattajat ryntäsivät kentälle heti ottelun päätyttyä ja alkoivat kivittää ja pahoinpidellä sekä Al-Ahlin pelaajia että kannattajia. Kentälle ryntäsi tuhansia molempien joukkueiden kannattajia. Fanit heittelivät toisiaan ja pelaajia kohti kiviä, ilotulitteita ja pulloja. Pelaajat vietiin pukuhuoneisiin turvaan, ja myöhemmin illalla Egyptin armeijan helikopterit evakuoivat vierasjoukkueen pelaajat ja faneja katsomolta.

Väkivaltaisuuksissa kuoli ainakin 74 ihmistä, joista suurin osa tallautui kuoliaaksi. Egyptin valtiollinen televisio arvioi loukkaantuneiden määräksi noin tuhat, mutta sisäministeriön mukaan loukkaantuneita oli noin 250. Samaan aikaan Kairon kansainvälisellä stadionilla pelattu Zamalek SCin ja Ismailyn välinen ottelu keskeytettiin, kun tiedot mellakasta päätyivät sinne. Keskeyttämisestä raivostuneet Zamalekin kannattajat sytyttivät osia stadionista tuleen. Palot saatiin kuitenkin sammutettua nopeasti.

Reaktiot
--------

Asevoimien korkeinta neuvostoa johtava Muhammad Hussein Tantawi antoi tapauksen jälkeen harvinaisen televisiohaastattelun, jossa vakuutti, että mellakan takana olevat ihmiset jäljitetään. Muslimiveljeskunta syytti väkivaltaisuuksista Hosni Mubarakin kannattajia ja painotti, ettei tapahtumassa ollut enää kysymys jalkapallosta, vaan taustalla olivat puhtaasti poliittiset syyt. Armeija julisti samalla maahan kolmen päivän suruajan.

Fifan pääjohtaja Sepp Blatter antoi lausunnon kutsuen tapahtunutta jalkapallon "mustaksi päiväksi". Egyptin jalkapalloliitto ilmoitti peruuttuvansa kaikki pelit toistaiseksi, ja Al-Ahli ilmoitti pitävänsä kolmen päivän suruajan ja keskeyttävänsä siksi aikaa kaiken urheilutoimintansa.

Tammikuussa 2013 oikeusistuin langetti mellakkaan liittyen 21 kuolemantuomiota kotijoukkue al-Masryn kannattajille. Tuomio synnytti uusia väkivaltaisuuksia, joissa kuoli ainakin 30 ihmistä ja loukkaantui 300. Välituomioistuimen uudelleenkäsittelyssä vuonna 2015 kuolemantuomioiden määrä laski 11:een. Lisäksi langetettiin 40 vankeustuomiota, joista pisimmät olivat 15 vuoden mittaisia.

Ottelu
------

|  |  |  |  |  |  |
| --- | --- | --- | --- | --- | --- |
| 1.2.2012  Klo: 17.00 | Al-Masry Club | 3-1 | Al-Ahli | Port Said Stadium, Port Said |  |
|  |
| Zakaria Maali 72'  Zakaria Maali 83'  Cissé Maali 90+2' | raportti0-11-12-13-1 | Fábio Junior Maali 11' |  |

Lähteet
-------

1. 1 2 3 4  Egyptin jalkapallomellakassa kuollut yli 70 *YLE Uutiset*.  2.2.2012. Helsinki:  Yleisradio. Viitattu 2.2.2012.
2. 1 2 3  Egypt football riot: Port Said officials sacked *BBC News Middle East*.  2.2.2012. Viitattu 23.8.2015. (englanniksi)
3. 1 2  Yli 70 kuoli jalkapallomellakassa Egyptissä – maahan suruaika *HS.fi*.  2.2.2012.  Arkistoitu 24.9.2015. Viitattu 23.8.2015.
4. ↑  El Madany, Sherine & Mohamed, Yusri: Egypt soccer violence kills 74, fans turn on army *Reuters.com*.  2.2.2012. Thomson Reuters.  Arkistoitu 2.2.2012. Viitattu 2.2.2012. (englanniksi)
5. ↑  Lämsä, Heidi: 11 tuomittiin kuolemaan jalkapallo­mellakasta Egyptissä *HS.fi*.  19.4.2014.  Arkistoitu 24.9.2015. Viitattu 23.8.2015.
6. ↑  Egyptin jalkapallomellakasta useita kuolemantuomioita *MTV.fi*.  9.6.2015. Viitattu 23.8.2015.